text: নিজস্ব মালিকানায় ভার্চুয়াল ব্যাংক ও বিশ্ববিদ্যালয় প্রতিষ্ঠার প্রস্তাব এফবিসিসিআইয়ের | The Business Standard
  24 April, 2021, 03:05 pm
  Last modified: 24 April, 2021, 03:06 pm
  ঝুঁকিতে ক্ষুদ্রঋণের ছোট প্রতিষ্ঠান
  বাংলাদেশের প্রচলিত ব্যাংকগুলো জামানতবিহীন ঋণ বিতরণ করে না। সেজন্য ক্ষুদ্র ও প্রান্তিক উদ্যোক্তাদের অনেকেই ব্যাংক ঋণ পান না বলে ব্যবসায়ীদের অভিযোগ রয়েছে।
  ক্ষুদ্র ও মাঝারি উদ্যোক্তাদের মাঝে জামানতবিহীন ঋণ বিতরণের জন্য নিজস্ব মালিকানায় একটি ভার্চুয়াল ব্যাংক প্রতিষ্ঠা করতে চায় দেশের ব্যবসায়ী ও শিল্পপতিদের শীর্ষ সংগঠন ফেডারেশন অব বাংলাদেশ চেম্বার অব কমার্স এন্ড ইন্ডাস্ট্রিজ (এফবিসিসিআই)।
  এছাড়া, নতুন প্রান্তিক ও ক্ষুদ্র উদ্যোক্তাদের মাঝে ক্ষুদ্রঋণ বিতরণের জন্য একটি মাইক্রো ফাইন্যান্স ইনস্টিটিউট (এমএফআই) এবং সহজ শর্তে জামানতবিহীন ঋণের বীমা করার পাশাপাশি ব্যবসায়ীদের বিভিন্ন ধরণের বীমা করার সুবিধা দিতে একটি বীমা কোম্পানিও প্রতিষ্ঠা করতে চায় সংগঠনটি।
  ব্যাংক ও আর্থিক প্রতিষ্ঠানের পাশাপাশি এফবিসিসিআই নিজস্ব মালিকানায় একটি বিশ্ববিদ্যালয় ও একটি মেডিকেল কলেজ বিশ্ববিদ্যালয় প্রতিষ্ঠা করতেও কাজ শুরু করেছে। ইতোমধ্যে বিশ্ববিদ্যালয়টির নামের ক্লিয়ারেন্স নেওয়া হয়েছে বলে শনিবার দ্য বিজনেস স্ট্যান্ডার্ডকে জানিয়েছেন এফবিসিসিআই'র প্রেসিডেন্ট শেখ ফজলে ফাহিম।
  তিনি বলেন, ক্ষুদ্র ও মাঝারি উদ্যোক্তাদের অনেকেই জামানতের অভাবে ব্যাংক ঋণ পান না। তাদের সহজ শর্তে জামানতবিহীন ঋণ সুবিধা দিতে এফবিসিসিআই একটি ব্যাংক প্রতিষ্ঠার উদ্যোগ নিয়েছে।
  "ব্যাংকটি জামানতবিহীন যেসব ঋণ বিতরণ করবে, তার বীমা করা থাকবে। এ ধরনের বীমার পাশাপাশি ব্যবসা ক্ষেত্রে প্রয়োজনীয় বিভিন্ন ধরনের বীমা করতে আমরা একটি ইন্সুরেন্স কোম্পানিও প্রতিষ্ঠা করবো। পাশাপাশি প্রান্তিক পর্যায়ের অতি ক্ষুদ্র উদ্যোক্তাদের পুঁজি যোগান দেওয়া ও নতুন করে উদ্যোক্তা সৃষ্টিতে এমএফআই গড়ে তোলার উদ্যোগ নেওয়া হয়েছে,"- যোগ করেন তিনি।
  শেখ ফজলে ফাহিম বলেন, "ব্যাংক, ইন্সুরেন্স ও এমএফআই প্রতিষ্ঠার বিষয়ে ইতোমধ্যে সরকারের সংশ্লিষ্ট পর্যায়ে আমার কথা হয়েছে। সেখান থেকে ইতিবাচক মতামত পেয়েছি। রবিবার পরিচালনা পর্ষদে ব্যাংক প্রতিষ্ঠার প্রস্তাব অনুমোদনের পর লাইসেন্সের জন্য আবেদন করা হবে।"
  এফবিসিসিআই এর সিনিয়র ভাইস প্রেসিডেন্ট মো. সিদ্দিকুর রহমান বিজনেস স্ট্যান্ডার্ডকে বলেন, "আমাদের প্রস্তাবিত ব্যাংকটি ভার্চুয়াল ব্যাংক হবে। বোর্ড সভায় অনুমোদনের পর সরকারের কাছে লাইসেন্সের জন্য আবেদন করা হবে। প্রচলিত ব্যাংকিং আইন-কানুন অনুসরণ করেই এটি পরিচালিত হবে,"
  ডিরেক্ট ব্যাংক বা ভার্চুয়াল ব্যাংক হল এমন এক ধরনের ব্যাংক যার কোনো শাখা নেই, অনলাইনে বা টেলিফোনের মাধ্যমে বা স্বতন্ত্র ব্যাংকিং এজেন্ট নেটওয়ার্কের মাধ্যমে এর পরিষেবা দেওয়া হয়। এটিএম, মেইল ও মোবাইল এক্সেসও দেওয়া হতে পারে। ব্যাংকের শাখা পরিচালনার খরচ কমে আসে এধরনের ব্যাংকিং সিস্টেমে।
  দেশের ক্ষুদ্র ও মাঝারি শিল্পে ঋণ বিতরণের উদ্দেশ্যে শতভাগ কোম্পানি হিসেবে বেসিক ব্যাংক প্রতিষ্ঠা করে সরকার। প্রতিষ্ঠার পর থেকে ব্যাংকটি সফলভাবে পরিচালিত হচ্ছিল। তবে আবদুল হাই বাচ্চু ব্যাংকটির চেয়ারম্যান হিসেবে নিয়োগ পাওয়ার পর প্রায় চার হাজার কোটি টাকার ঋণ জালিয়াতি, ভুয়া নিয়োগসহ বিভিন্ন দুর্নীতির কারণে দেশের সবচেয়ে ঝূঁকিপূর্ণ ব্যাংকে পরিণত হয়েছে এটি।
  বাংলাদেশ সেনাবাহিনী, বর্ডার গার্ড বাংলাদেশ, বাংলাদেশ পুলিশ, আনসার-ভিডিপিসহ সরকারের বিভিন্ন সংস্থা পৃথক ব্যাংকের লাইসেন্স পেলেও কোন ব্যবসায়ী সংগঠনের মালিকানায় দেশে কোন ব্যাংক প্রতিষ্ঠা হয়নি।
  বাংলাদেশের প্রচলিত ব্যাংকগুলো জামানতবিহীন ঋণ বিতরণ করে না। সেজন্য ক্ষুদ্র ও প্রান্তিক উদ্যোক্তাদের অনেকেই ব্যাংক ঋণ পান না বলে ব্যবসায়ীদের অভিযোগ রয়েছে। চলমান কোভিড-১৯ মহামারি মোকাবেলায় গতবছর এপ্রিলে কুটির শিল্প, ক্ষুদ্র ও মাঝার শিল্পের জন্য সরকার ২০ হাজার কোটি টাকার প্রণোদনা প্যাকেজ ব্যাংকের মাধ্যমে বাস্তবায়ন শুরু করলেও শর্ত পূরণের অভাবে সিএমএসএমইগুলো ওই ঋণ সুবিধা পাচ্ছে না বলে ব্যবসায়ী ও গবেষকরা বলে আসছেন।
  বাংলাদেশ ব্যাংকের তথ্য অনুযায়ী, ৩০ মার্চ পর্যন্ত ওই প্যাকেজ থেকে ৯১ হাজার ৪৩৪ জন উদ্যোক্তা ১৪ হাজার ৪৬৫ কোটি টাকা ঋণ পেয়েছেন। এদের বড় অংশই মাঝারি উদ্যোক্তা বলে মনে করছেন সংশ্লিষ্টরা।
  'এফবিসিসিআই ইউনিভার্সিটি' নামে বিশ্ববিদ্যালয় প্রতিষ্ঠার উদ্যোগ সম্পর্কে শেখ ফজলে ফাহিম বলেন, "ইতোমধ্যে নামের ক্লিয়ারেন্স নেওয়া হয়েছে। দেশের বিশ্ববিদ্যালয়গুলোর সঙ্গে শিল্পখাতের কোন সংযোগ নেই।"
  একদিকে উচ্চশিক্ষিতদের মাঝে বেকারত্ব বাড়ছে, অন্যদিকে শিল্পখাত দক্ষ জনবল সংকটে ভুগছে। বিদেশ থেকে দক্ষ জনবল নিয়োগ দিতে হচ্ছে। শিল্পখাতের জন্য প্রয়োজনীয় মানবসম্পদ গড়ে তুলতে শিল্পখাত-বিশ্ববিদ্যালয় সহযোগিতার মাধ্যমে বিশ্ববিদ্যালয়টি পরিচালিত হবে। এফবিসিসিআই এর প্রস্তাবিত বিশ্ববিদ্যালয়ের কারিকুলাম প্রণয়নসহ শিক্ষকদের প্রশিক্ষণ দেবে কানাডার টরেন্টো বিশ্ববিদ্যালয়।
  বাংলাদেশ গার্মেন্ট ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশন বিজিএমইএ ২০১২ সালে বিজিএমইএ ইউনিভার্সিটি অব ফ্যাশন এন্ড টেকনোলজি প্রতিষ্ঠা করে পরিচালনা করছে।
  এফবিসিসিআই এর বর্তমান কমিটি ২০১৯ সালে দায়িত্ব গ্রহণের পরপরই সোনারগাঁও হোটেলে আয়োজিত সাংবাদিকদের সঙ্গে এক মতবিনিময় সভায় দেশে দক্ষ মানবসম্পদ গড়ে তুলতে একটি বিশ্ববিদ্যালয় গড়ে তোলার অঙ্গীকার করেন শেখ ফজলে ফাহিম।
  এফবিসিসিআই সূত্রে জানা গেছে, রাজধানীর হাটখোলায় এফবিসিসিআই এর ৩৫,০০০ বর্গফুটের ফ্লোর রয়েছে। সেখানে অথবা কোন ভবন ভাড়া নিয়ে বিশ্ববিদ্যালয়ের কার্যক্রম শুরু করতে চায় সংগঠনটি।
  বিশ্ববিদ্যালয়টিতে অর্থনীতির আচরণগত বিষয়েও পড়ানো হবে জানিয়ে এফবিসিসিআই এর একজন পরিচালক জানান, "নতুন ভ্যাট আইন দেশের ব্যবসা-বাণিজ্য ও অর্থনীতিতে কতোটা প্রভাব ফেলবে, তা জানতে দেশের নামকরা বিশ্ববিদ্যালয়গুলোর অর্থনীতির অধ্যাপকদের সঙ্গে যোগাযোগ করেছিল এফবিসিসিআই। তখন জানা গেলো, এসব বিষয়ে বিশ্ববিদ্যালয়গুলোতে কিছু পড়ানো হয় না। অথচ বিকাশমান অর্থনীতির জন্য এগুলো খুবই জরুরি।"
  এফবিসিসিআই / ভার্চুয়াল ব্যাংক / ডিরেক্ট ব্যাংক / বিশ্ববিদ্যালয় / ক্ষুদ্র ও মাঝারি উদ্যোক্তা / ঋণ / ক্ষুদ্র ঋণ